**SÜRGŐSSÉGI INDÍTVÁNY**

**a Városstratégiai, Idegenforgalmi és Sport Bizottság 2022. február 22-i ülésére**

**Javaslat közterületek elnevezésével kapcsolatos döntések meghozatalára**

Tájékoztatom a Tisztelt Bizottságot, hogy Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a közterületek elnevezése a képviselő-testület kizárólagos hatáskörébe tartozik. A Közgyűlés 2022. január 27-i ülésén két közterület elnevezés iránti szándékot is kinyilvánított.

A Közgyűlés 5/2022. (I.27.) Kgy. sz. határozatában kinyilvánította, hogy **Wagner András** volt polgármesterről közterületet kíván elnevezni. A határozat alapján az Önkormányzat felvette a kapcsolatot Wagner András családjával, akik köszönettel támogatják Wagner András emlékének ilyen módon történő megőrzését.

Megvizsgáltuk azokat a közterületeket, ahol lehetséges azok elnevezése, illetve átnevezése, azt szem előtt tartva, hogy az elhelyezkedés egyrészt méltó legyen polgármester úr emlékéhez, másrészt minél kevesebb ott lakcímmel rendelkező állampolgárt, illetve ott székhellyel rendelkező jogi személyt érintsen.

A Szent Márton utca jelenleg a Szent Erzsébet tértől a Zanati úti vasúti felüljáróig tart. Jellegénél fogva ugyanakkor az utca belváros felőli része, a Szent Erzsébet tértől a Gyöngyös-patakig tartó szakasza elkülönül, a gépjárműforgalom elől nagyrészt elzárt, sétány jellegű. A családdal történt egyeztetés alapján Polgármester Úr javaslatot tett arra, hogy ez a szakasz kerüljön átnevezésre Wagner András sétányra, tekintettel arra, hogy ez elhelyezkedését tekintve is méltó lenne Szombathely rendszerváltást követő első polgármesteréhez. Ezen a szakaszon viszonylag kevesen, mindössze 22 fő rendelkezik állandó lakóhellyel, 2 fő tartózkodási hellyel, vagyis az átnevezés összesen 24 lakóhely/tartózkodási hely változást jelentene. A cégnyilvántartásban 19 cég rendelkezik ezen az utcaszakaszon székhellyel, telephellyel. Az átnevezés a Szent Márton utca másik részén élők lakcímét, házszámát semmilyen formában nem érintené.

Az elnevezéshez szükséges egy telekmegosztási eljárás lefolytatása, hiszen a 6259/2 hrsz-ú ingatlan jelenleg a Szent Erzsébet tértől a Wesselényi Miklós utcáig tartó területet foglalja magába. Ahhoz, hogy ennek az ingatlannak csak egy részét nevezzük át, szükséges ennek megosztása aszerint, hogy az ingatlan Gyöngyös-patakig tartó szakasza külön helyrajzi számmal rendelkezzen. A közterület tényleges átnevezésére a telekmegosztást követően kerülhet sor.

Polgármester Úr javasolja, hogy az elnevezést kezdeményező városi képviselő kerüljön felkérésre, hogy az érintett lakókat és cégeket a Közgyűlés elvi döntéséről tájékoztassa, velük a szükséges egyeztetéseket lefolytassa.

A Közgyűlés 6/2022. (I.27.) Kgy. sz. határozatában kinyilvánította, hogy **Göncz Árpád** volt köztársasági elnökről közterületet kíván elnevezni. Ennek kapcsán az Önkormányzat felvette a kapcsolatot az emlékét ápoló Göncz Árpád Alapítvánnyal, akik elvi hozzájárulásukat adták a kezdeményezéshez.

A városközponthoz szintén közel, a Rákóczi Ferenc utca elején, a Schrammel Gyűjtemény és az Iseum Savariense előtti területen található egy jelenleg elnevezéssel nem rendelkező közterület, a 6349/3 hrsz-ú járda megnevezésű ingatlan. A tér – központi elhelyezkedését tekintve – méltó emléket állítana az ország rendszerváltást követő első köztársasági elnökének, ráadásul az elnevezés semmilyen címet nem érintene.

Polgármester Úr javasolja, hogy az elnevezést kezdeményező városi képviselő kerüljön felkérésre, hogy a Göncz Árpád Alapítvánnyal a szükséges egyeztetéseket lefolytassa.

A szóban forgó ingatlanok elhelyezkedését az előterjesztéshez mellékletként csatolt térképmásolatok szemléltetik.

A közterületek elnevezéséről a Közgyűlés jelenleg elvi döntést tud hozni, a végleges döntésre kizárólag az országgyűlési választásokat követően kerülhet sor, hiszen a választási eljárásról szóló 2013. évi XXXVI. törvény 79. § (2) bekezdése alapján a választás kitűzésétől a szavazás napjáig nem lehet közterület nevének és jellegének megváltozását a címnyilvántartásban átvezetni. Így a Közgyűlés ezt követően hozhatja meg végleges döntéseit.

Kérem a Tisztelt Bizottságot, hogy az előterjesztést sürgősségi indítványként napirendjére tűzni, megtárgyalni, és a határozati javaslatokat elfogadni szíveskedjék.

**Szombathely, 2022. február 22.**

 **(: Tóth Kálmán :)**

 a Bizottság elnöke

**I.**

**HATÁROZATI JAVASLAT**

**…/2022. (II.22.) VISB számú határozat**

1. A Városstratégiai, Idegenforgalmi és Sport Bizottság javasolja Szombathely Megyei Jogú Város Közgyűlésének, hozzon elvi döntést arról, hogy a 4. pontban foglalt feltételek teljesülését követően a 6259/2 hrsz-ú ingatlannak a Szent Erzsébet tér és a Gyöngyös-patak közötti szakaszát Wagner András sétánynak kívánja elnevezni.
2. A Bizottság javasolja a Közgyűlésnek, kérje fel a polgármestert, hogy a 6259/2 hrsz-ú ingatlan 1. pont szerinti megosztása érdekében szükséges intézkedéseket tegye meg.
3. A Bizottság javasolja a Közgyűlésnek, kérje fel az elnevezést kezdeményező Dr. Czeglédy Csaba városi képviselőt, hogy az elnevezéssel érintett lakókat és cégeket a Közgyűlés elvi döntéséről tájékoztassa, velük a szükséges egyeztetéseket lefolytassa.
4. A Bizottság javasolja a Közgyűlésnek, kérje fel a polgármestert, hogy Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében a telekmegosztást követően – a választási eljárásról szóló 2013. évi XXXVI. törvény 79. § (2) bekezdésében foglaltak figyelembe vételével – az 1. pont szerinti elnevezésről való végleges döntés meghozatala érdekében az erre vonatkozó javaslatot terjessze ismételten a Közgyűlés elé.

**Felelős:** Tóth Kálmán, a Bizottság elnöke

Dr. Nemény András polgármester

 Dr. László Győző alpolgármester

 Horváth Soma alpolgármester

 Dr. Czeglédy Csaba városi képviselő

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője

 Nagyné Dr. Gats Andrea, a Jogi és Képviselői Osztály vezetője

Sütő Gabriella, a Főépítészi Iroda vezetője)

**Határidő:** a 2022. február 24-i Közgyűlés

**II.**

**HATÁROZATI JAVASLAT**

**…/2022. (II.22.) VISB számú határozat**

1. A Városstratégiai, Idegenforgalmi és Sport Bizottság javasolja Szombathely Megyei Jogú Város Közgyűlésének, hozzon elvi döntést arról, hogy a 3. pontban foglalt feltételek teljesülését követően a 6349/3 hrsz-ú ingatlant Göncz Árpád térnek kívánja elnevezni.
2. A Bizottság javasolja a Közgyűlésnek, kérje fel az elnevezést kezdeményező Dr. Czeglédy Csaba városi képviselőt, hogy a Göncz Árpád Alapítvánnyal szükséges egyeztetéseket lefolytassa.
3. A Bizottság javasolja a Közgyűlésnek, kérje fel a polgármestert, hogy Magyarország helyi önkormányzatairól szóló 2011. évi CLXXXIX. törvény 42. § 8. pontja értelmében az egyeztetések lefolytatását követően – a választási eljárásról szóló 2013. évi XXXVI. törvény 79. § (2) bekezdésében foglaltak figyelembe vételével – az 1. pont szerinti elnevezésről való végleges döntés meghozatala érdekében az erre vonatkozó javaslatot terjessze ismételten a Közgyűlés elé.

**Felelős:** Tóth Kálmán, a Bizottság elnöke

Dr. Nemény András polgármester

 Dr. László Győző alpolgármester

 Horváth Soma alpolgármester

 Dr. Czeglédy Csaba városi képviselő

 Dr. Károlyi Ákos jegyző

 (a végrehajtás előkészítéséért:

 Dr. Holler Péter, a Hatósági Osztály vezetője)

**Határidő:** a 2022. február 24-i Közgyűlés